ಏಷ್ಯನ್ ಬಾಕ್ಸಿಂಗ್ ಚಾಂಪಿಯನ್ಷಿಪ್ 2021ಕ್ಕೆ ಮುಂದೂಡಿಕೆ ನವದೆಹಲಿ: ಭಾರತದಲ್ಲಿ ನವೆಂಬರ್ಡಿಸೆಂಬರ್ನಲ್ಲಿ ನಿಗದಿಯಾಗಿದ್ದ ಏಷ್ಯನ್ ಬಾಕ್ಸಿಂಗ್ ಚಾಂಪಿಯನ್ಷಿಪ್ಅನ್ನು ಕೋವಿಡ್19 ಹಿನ್ನೆಲೆಯಲ್ಲಿ 2021ಕ್ಕೆ ಮುಂದೂಡಲಾಗಿದೆ. ಭಾರತ ಬಾಕ್ಸಿಂಗ್ ಫೆಡರೇಷನ್ ಬಿಎಫ್ಐ ಪ್ರಧಾನ ಕಾರ್ಯದರ್ಶಿ ಜಾಯ್ ಕೌಲಿ ಮಂಗಳವಾರ ಈ ವಿಷಯ ತಿಳಿಸಿದರು. ಸೋಮವಾರ ನಡೆದ ಏಷ್ಯನ್ ಬಾಕ್ಸಿಂಗ್ ಕಾನ್ಫೆಡರೇಷನ್ನ ಎಎಸ್ಬಿಸಿ ಕಾರ್ಯಕಾರಿ ಮಂಡಳಿ ಸಭೆಯಲ್ಲಿ ಈ ಕುರಿತು ನಿರ್ಧಾರ ಕೈಗೊಳ್ಳಲಾಯಿತು. ಕೋವಿಡ್ ಪಿಡುಗಿನಿಂದ ಉಂಟಾದ ಬಿಕ್ಕಟ್ಟಿನ ಸ್ಥಿತಿಯನ್ನು ಗಮನದಲ್ಲಿಟ್ಟುಕೊಂಡು ಚಾಂಪಿಯನ್ಷಿಪ್ಅನ್ನು ಮುಂದೂಡುವ ಪ್ರಸ್ತಾವ ಬಂದಿತ್ತು. ಅದನ್ನು ಅಂಗೀಕರಿಸಲಾಗಿದೆ. 2021ರಲ್ಲಿ ಟೂರ್ನಿ ನಡೆಯಲಿದ್ದು ಭಾರತವೇ ಆತಿಥ್ಯ ವಹಿಸಲಿದೆ ಎಂದು ಎಎಸ್ಬಿಸಿ ಕಾರ್ಯಕಾರಿ ಮಂಡಳಿಯ ಸದಸ್ಯರೂ ಆಗಿರುವ ಕೌಲಿ ಹೇಳಿದ್ದಾರೆ. 2021ರ ವೇಳಾಪಟ್ಟಿಯ ಕುರಿತು ನವೆಂಬರ್ನಲ್ಲಿ ನಡೆಯಲಿರುವ ಮಂಡಳಿಯ ಸಭೆಯಲ್ಲಿ ಚರ್ಚಿಸಲಾಗುವುದು ಎಂದೂ ಕೌಲಿ ನುಡಿದರು. ಭಾರತವು 1980ರಲ್ಲಿ ಕೊನೆಯ ಬಾರಿ ಏಷ್ಯನ್ ಕೂಟಕ್ಕೆ ಆತಿಥ್ಯ ವಹಿಸಿತ್ತು. 2003ರಲ್ಲಿ ಹಿಸ್ಸಾರ್ನಲ್ಲಿ ಮಹಿಳಾ ಚಾಂಪಿಯನ್ಷಿಪ್ ನಡೆದಿತ್ತು. 2019ರಿಂದ ಏಷ್ಯನ್ ಚಾಂಪಿಯನ್ಷಿಪ್ಅನ್ನು ಸಂಯುಕ್ತವಾಗಿ ಪುರುಷ ಮತ್ತು ಮಹಿಳಾ ಆಯೋಜಿಸಲಾಗುತ್ತಿದೆ.